*Projekt azonosító: NYDOP-6.2.1/K-13-2014-0002*

*„Nyugat-Dunántúli Operatív Program - Fenntartható településfejlesztés a kis- és középvárosokban – Integrált Településfejlesztési Stratégiák kidolgozása”*

**Megkezdődött KŐSZEG város Településfejlesztési koncepciójának és Integrált Városfejlesztési Stratégiájának felülvizsgálata!**

**Kőszeg** város 2004-ben fogadta el jelenleg hatályos Településfejlesztési Koncepcióját.


**Kőszeg** város 2008-ban készítette el Integrált Városfejlesztési Stratégiáját (IVS), amely a 2007-2013-as Európai Uniós programozási időszak fejlesztési elképzeléseit ölelte fel. Az azóta eltelt közel 5 év azonban mind a gazdasági, mind a társadalmi környezetben jelentős változásokat hozott nem csak a város, hanem az ország és az Unió életében is.

Mindezek hatására **Kőszeg** Város Önkormányzata a Belügyminisztérium támogatásával úgy határozott, hogy 2015 I. félévében felülvizsgálja a korábban elkészült koncepciót és stratégiát. A tervezés során a lakossággal, a civil és gazdasági szereplőkkel együttműködve, szakértők bevonásával, széles körű párbeszéd során kerül meghatározásra és kidolgozásra **Kőszeg Város hosszútávra szóló Településfejlesztési Koncepciója és** **2014-2020-ra szóló Integrált Településfejlesztési Stratégiája**.

A tervezés során

* sorra kell venni a megoldatlan **problémákat** és az azokra adható válaszokat,
* meg kell keresni azokat a **kitörési pontokat**, amelyek lehetőségeket jelentenek a Kőszegen élők, dolgozók és vállalkozók életének, működési feltételeinek javítására;
* mindehhez pedig azonosítani kell azokat a **veszélyeket**, amelyek a lehetőségek kiaknázásának útjában állnak.

Ahhoz, hogy olyan koncepció, jövőkép és stratégia készüljön el, amely az itt élők, itt dolgozók számára tényleges előnyöket biztosít, Kőszeg Város Önkormányzata mind a tervezés, mind a későbbi megvalósítás során számít a helyi közösségek aktív együttműködésére. Az előretekintéshez, a hosszú távú tervezéshez tehát kérjük az Önök támogatását, és kérjük, hogy véleményüket és észrevételeiket osszák meg velünk. Ezt a tudást hatalmas értéknek tekintjük, és szeretnénk figyelembe venni KŐSZEG jövőjének megformálásához.



**Legyen olyan KŐSZEG, mint amilyennek szeretnénk!**

Az eredményes közös munka reményében előre is köszönöm a segítségüket.

Huber László

polgármester